## Emergències activa l’alerta taronja en l’interior sud de València i l’alerta groga en la resta de la Comunitat per pluges i tempestes per a este dijous

*** El Centre de Coordinació d’Emergències de la Generalitat recomana extremar les precaucions davant les previsions establides per AEMET
* S’esperen tempestes acompanyades de graníssol gran i acumulats de 30 mm/h en l’interior sud de València i tempestes i precipitacions amb acumulats de 20 mm/h i possible graníssol en la resta de la Comunitat**

La Conselleria d’Emergències i Interior, a través del Centre de Coordinació d’Emergències de la Generalitat, ha establit l’alerta de nivell taronja en l’interior sud de València i l’alerta de nivell groc en la resta de la Comunitat Valenciana davant l’episodi de pluges i tempestes previst per a este dijous, 8 de maig, per l’Agència Estatal de Meteorologia (AEMET).

Entre les 12:00 i les 21:59 hores d’este dijous podrien produir-se tempestes acompanyades de graníssol gran i acumulats de 30 mm/h a l’interior sud de la província de València, així com tempestes i precipitacions que poden deixar acumulats de 20 mm/h i possible graníssol en la resta de la Comunitat, segons els avisos meteorològics d’Aemet.

Davant això, el Centre de Coordinació d’Emergències recomana extremar les precaucions i seguir els consells d’autoprotecció. Entre estos, figuren els de revisar el risc meteorològic dels llocs als quals la població preveja desplaçar-se i conduir a una velocitat moderada i per vies principals, si és possible. També és important no intentar mai travessar un barranc amb aigua o una zona amb acumulació d’aigua.

En el cas de trobar-se amb una tempesta de graníssol mentres es conduïx, s’aconsella detindre el vehicle i apartar-lo de la circulació, perquè la carretera es pot convertir en una pista de gel i, si es pot, posar una peça de roba o qualsevol tela davant del vidre per a protegir-se en cas de trencament.

Fecha: 07/05/2025